b'\n_START_ARTICLE_\nExcalibur\n_START_PARAGRAPH_\nExcalibur (suom. hiottu kalpa) on kelttil\xc3\xa4isess\xc3\xa4 tarustossa taikamiekka, jonka vain kuningas Arthur kykeni vet\xc3\xa4m\xc3\xa4\xc3\xa4n kivest\xc3\xa4. Se ett\xc3\xa4 h\xc3\xa4n kykeni t\xc3\xa4h\xc3\xa4n, paljasti ett\xc3\xa4 h\xc3\xa4net on m\xc3\xa4\xc3\xa4r\xc3\xa4tty Britannian kuninkaaksi. Sek\xc3\xa4 miekalla ett\xc3\xa4 huotralla uskottiin olevan maagisia ominaisuuksia. Excalibur esiintyy jo varhaisessa Arthur-mytologiassa, walesilaisissa taruissa miekan nimi on Caledfwlch. Geoffrey Monmouthilainen puolestaan kutsui miekkaa nimell\xc3\xa4 Caliburnus, ja sen esikuva on ilmeisesti irlantilaisten legendojen Caladbolg-miekka._NEWLINE_Joissakin Arthurista kertovissa tarinoissa Excalibur on sama miekka, jonka Arthur vet\xc3\xa4\xc3\xa4 nuorena kivest\xc3\xa4, mutta useimmissa tarinoissa kyseess\xc3\xa4 on kuitenkin eri miekka. Monissa tarinoissa Arthur saa J\xc3\xa4rven neidolta uuden miekan huotrineen sen j\xc3\xa4lkeen, kun h\xc3\xa4nen kivest\xc3\xa4 vet\xc3\xa4m\xc3\xa4 miekkansa on hajonnut. Arthurin kuoltua Sir Bedivere palauttaa miekan J\xc3\xa4rven neidolle, koska Arthur oli n\xc3\xa4in k\xc3\xa4skenyt._NEWLINE_Geoffreyn mukaan miekka oli taottu myyttisell\xc3\xa4 Avalonin saarella.'